雙檜聯句
作者：李周
朝代：宋

paragraphs: 古宇列雙檜，森鬰欹檐角。
高幹若偃蓋，低枝羅翠幄。
葉硬攢猬毛，子圓如雀殻。
盤根雖輪囷，呈才終卓犖。
枯冬傲霜雪，炎夏宜雨雹。
蒼皮繞龍蛇，危巔巢鸑鷟。
歲寒知後凋，清風到先覺。
月涵煙影孤，雨溜苔蘚駁。
願逢繁輅用，勿使爲榱桷。
春姿筆工偷，風韵溪虎學。
松筠比節操，蟲鳥敢蠹啄。
黛色晚山分，清香朝露濯。
桃李耻妖饒，椅梧羞齷齪。
俗名强雌雄，奇勝重古樸。
氣勢已千尋，栽培從一握。
五松慚忝位，秦封受殊渥。